Rogljevo

**Rogljevo** je naselje u Srbiji u opštini Negotin u Borskom okrugu. Prema popisu iz 2002. bilo je 183 stanovnika (prema popisu iz 1991. bilo je 258 stanovnika).

## Demografija
U naselju Rogljevo živi 169 punoletnih stanovnika, a prosečna starost stanovništva iznosi 55,3 godina (53,3 kod muškaraca i 57,1 kod žena). U naselju ima 69 domaćinstava, a prosečan broj članova po domaćinstvu je 2,65.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Podaci iz Istorijskog arhiva
Rogljevo je vinogradarsko ratarsko-stočarsko seosko naselje zbijenog tipa udaljeno 14&nbsp;km južno od Negotina. Smešteno je na prosečno 120 metara nadmorske visine, na levoj dolinskoj strani Timoka. Severna geografska širina naselja je od 44o 07’ 24” istočna geografska dužina 22o 34’ 02”, a površina atara 881 hektar. Od Negotina se do ovog naselja može stići direktnim asfaltnim putem preko Veljkova.
Po predanju Rogljevo je jedno od najstarijih naselja u Krajini. Ostaci starina u ataru naselja se nalaze na mestima Latinsko Groblje, Selište i Staro Groblje. Prvi put se pominje u turskim popisima kao jedno od naselja u hasu formiranom između 1491. i 1521. godine. Godine 1530 je imalo 56 kuća, 1586 – 14 kuća, 1723 – 61 kuća, 1736 – 12 kuća, 1846 – 60 kuća, a 1866. godine 89 kuća. Današnje naselje povezuje dve odvojene fizionomske celine: Rogljevo, glavni deo naselja sa dva „kraja“ (Gornji i Donji) i Rogljevske pivnice (sezonsko naselje gde se prerađuje grožđe i drži vino i rakija). U Rogljevu su, između dva svetska rata, živele sledeće familije: Mutulovi ili Mišići (slava sv. Nikola), Palikućani, Lazići, Petrovići ili Žikići (slava Đurđevdan), Šiljkovi, Nedeljkovići ili Mladenovići (slava sv. Jovan), Miloševići ili Stojanovići (slava sv. Petka), Milovanovići, Ilići i Stanojevići (slava sv. Nikola), Đuričići (slava sv. Jovan), Rajići, Danilovići i Mišići (slava sv. Toma), Micinčići i Gavrilovići (slava Đurđevdan), Dusančići, Lukići, Prvulovići, Aleksići i Bocići (slava sv. Nikola), Cokinčići ili Cokići (slava sv. Nikola), Popići (Petrovići) i Mijajlovići (slava sv. Petka), Nikolići, Stankovići, Nikoljkići i Blagojevići (slava Obretenje), Stanojevići ili Đorđevići (slava Petrovdan), Jonovići (slava sv. Alimpija), Milosavljevići (slava Đurđevdan), Radosavljevići (slava sv. Nikola) i Zdravkovići (slava sv. Vasilija).
Zavetina naselja je Sveta Trojica. 
Pravoslavni hram posvećen Svetoj Trojici u naselju je sagrađen 1870. godine, a osvećen 1881. godine. Crkva slavi Sv. Iliju.
Stanovništvo Rogljeva je srpsko starosedelačko i doseljeno.
Godine 1921. naselje je imalo 137 kuća i 625 stanovnika, 1948. godine 151 kuću i 633 stanovnika, a 2002. godine 122 kuće i 191 stanovnika. Godine 2007. u inostranstvu iz ovog naselja radi 11 stanovnika (u SAD - 4, Austriji - 3, Švajcarskoj - 2 i Nemačkoj - 2 stanovnika). 
Osnovna škola (koja počela sa radom 1846. godine, a obnovljena 1904. godine) je do 1964. godine radila kao četvororazredna, pa potom osmorazredna, sve do 1969. godine kada je premeštena u susedno naselje Rajac.
Zemljoradnička zadruga u Rogljevu je osnovana 1898. godine (obnovljana 1920. i 1947. godine kao Zemljoradnička nabavno-prodajna zadruga), a Seljačka radna zadruga „Stanoje Stanojlović“ u istom naselju je radila od 1949. do 1953. godine (prestala sa radom odlukom skupštine zadrugara). Zadružni dom u Rogljevu je izgrađen 1936. godine, elektrifikacija naselja je urađena 1952. godine, asfaltni put napravljen 1976. godine, telefonske veze sa svetom 1979, a seoski vodovod 1986. godine.

----
Podatke o naseljima sakupio MIODRAG VELOJIĆ, dipl. geograf
radnik Istorijskog arhiva Negotin

----

## Reference

## Vanjske veze

* Mape, aerodromi i vremenska situacija lokacija (Fallingrain)
* Rogljevačke pivnice Kompletan vodič kroz Srbiju
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)